Μεταπτυχιακό μάθημα 2021-22: Ο Ντυρκέμ και η Ανθρωπολογία

Περίγραμμα

Ο Ντυρκέμ, νωρίς στη σταδιοδρομία του, ήδη από το 1895, έστρεψε το ενδιαφέρον του προς την ανθρωπολογική έρευνα. Οι Βρετανοί ανθρωπολόγοι Ρόμπερτσον Σμίθ και Φρέιζερ ήταν οι πρώτοι που τράβηξαν την προσοχή του. Η ανθρωπολογική έρευνα απορρόφησε σημαντικό τμήμα της συγγραφικής του δραστηριότητας και συγκρότησε τη βασική τεκμηρίωση της Κοινωνιολογίας της θρησκείας του.

Στο μεταπτυχιακό μάθημα εξετάζεται η σταδιακή ενσωμάτωση της ανθρωπολογικής έρευνας στις θέσεις του Ντυρκέμ για την επιστήμη της Κοινωνιολογίας. Η πρώτη φάση (1895-1903) περιλαμβάνει τη συγκρότηση του αντικειμένου της Κοινωνιολογίας της θρησκείας. Η δεύτερη φάση (1904-1907) εστιάζει στην εξήγηση των θρησκευτικών φαινομένων με τη χρησιμοποίηση των ανθρωπολογικών δεδομένων της εποχής. Τέλος, στην τρίτη φάση (1908-1912) αποκρυσταλλώνεται η αντίληψή του για την Κοινωνιολογία ως χωριστή κοινωνική επιστήμη μέσα από τη δημοσίευση του magnum opus του, *Οι Στοιχειώδεις μορφές του θρησκευτικού βίου. Το τοτεμικό σύστημα στην Αυστραλία*.